Na temelju članaka 68. i 118. Zakona o odgoju i obrazovanju u osnovnoj i srednjoj školi ( „Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23) te članka 58. Statuta Osnovne škole „Franjo Hanaman“ Drenovci, Školski odbor Osnovne škole „Franjo Hanaman“ Drenovci na sjednici održanoj dana 16. rujna 2024. godine donosi:

**PRAVILNIK O RADU ŠKOLSKE KUHINJE**

 **OPĆE ODREDBE**

Članak 1.

Pravilnikom o radu školske kuhinje (u daljnjem tekstu: Pravilnik) utvrđuje se prostor i oprema školske kuhinje, uređuje se organizacija i način rada školske kuhinje, pravo korištenja uslugama školske kuhinje, obveze i odgovornost radnika u školskoj kuhinji, način financiranja školske kuhinje, pravo pristupa u prostor školske kuhinje i kontrola rada školske kuhinje.

Odredbe ovog Pravilnika odnose se na školsku kuhinju u Osnovnoj školi „Franjo Hanaman“, Drenovci, Istrev 2, 32257 Drenovci.

Izrazi u ovom Pravilniku navedeni u muškom ili ženskom rodu neutralni su i odnose se na osobe oba spola.

 **II. ORGANIZACIJA RADA**

Članak 2.

Zadatak školske kuhinje je priprema hrane kao dopune dnevne prehrane učenika i radnika škole.

Članak 3.

Školska kuhinja radi tijekom školske godine, u pravilu od 01. rujna tekuće do 31. kolovoza iduće godine.

Članak 4.

Učenici u školi uzimaju dnevne obroke prema sljedećem rasporedu:

- Učenici od 1. do 4. razreda od 8:42 do 8:52 – doručak

- Učenici od 5. do 8. razreda od 9:34 do 9:44 – doručak

- Učenici od 1. do 4. razreda od 12:00 do 12:20 – ručak

- Učenici od 5. do 8. razreda od 13:02 do 13:22 – ručak

Članak 5.

Učenici se hrane u blagovaonici škole.

Hranu poslužuje kuharica.

Kod podjele hrane organizira se dežurstvo učitelja sa zadatkom:

1. da se učenici uče kulturnoj ophodnji i higijenskim navikama za vrijeme obroka

2. da se uče rukovanju u čuvanju posuđa i namještaja

3. da pladnjeve odlože na za to predviđeno mjesto.

 **III. RADNICI U ŠKOLSKOJ KUHINJI** Članak 6.

U školskoj kuhinji može raditi osoba koja ima završenu SSS-kuharskog smjera. Iznimno, u slučaju bolovanja i nedostatka radnika u kuhinji može pomoći spremač koji ima sanitarnu iskaznicu.

Dnevno radno vrijeme kuharice je 8 sati (40 sati tjedno). Radno vrijeme je utvrđeno godišnjim planom i program te programom i rasporedom rada škole i djelatnika.

Članak 7.

Osoba zaposlena u školskoj kuhinji mora biti potpuna zdrava.

Članak 8.

Školsku kuhinju uređuju i održavaju radnici škole:

* školski majstor/domar/stručni radnik na tehničkom održavanju uređuje zidove, strop, pod i stolariju kuhinje
* školski majstor/domar/stručni radnik na tehničkom održavanju održava ispravnost i funkcionalnost stolarije, instalacija, protupožarne opreme, ventilaciju, rasvjetna tijela, sanitarije, namještaj, kuhinjske aparate i opremu, oznake i znakove (sitni popravci)
* kuharica održava radne površine, kuhinjsku opremu i aparate, posuđe i pribor za jelo
* učitelj razrednik sudjeluje u organizaciji i provedbi prehrane učenika; sastavlja popis učenika koji će se hraniti sljedećeg mjeseca i dostavlja ga kuharici škole najkasnije osam dana prije početka sljedećeg mjeseca, obavještava kuharicu o privremenoj odjavi učenika od prehrane i o ponovnoj prijavi učenika za prehranu.
* dežurni učitelj prati ponašanje i postupanje učenika u holu, održava red i pravila objedovanja, odgojno postupa s učenikom koji krši pravila kućnog reda i pravila objedovanja
* spremači su odgovorni za čistoću poda u kuhinji

Članak 9.

**Obveze radnika u školskoj kuhinji su:**

* obavljati poslove sukladno zakonu, provedbenim propisima i pravilima struke
* obavljati poslove sukladno ugovoru o radu, rješenju o zaduženju, radnom rasporedu i uputi ovlaštene ili odgovorne osobe
* primjenjivati odredbe zakona i propisa o zaštiti na radu
* provoditi mjere sigurnosti u školskom prostoru
* sukladno važećim propisima pohađati tečaj za stjecanje osnovnog i proširenog znanja o ispravnosti namirnica i osobnoj higijeni osoba koje rade u proizvodnji i prometu namirnicama tzv. higijenski minimum (prošireni)
* imati važeću sanitarnu iskaznicu
* održavati školski prostor i opremu čistom i u ispravnom stanju
* služiti se prostorom, opremom, aparatima, uređajima i priborom u skladu sa svrhom i namjenom te uputom o rukovanju
* nositi radnu i zaštitnu odjeću, obuću, sredstva i pomagala sukladno propisima (bijela kapa, majica, hlače, šlape
* provjeravati i održavati sigurnost prostora i instalacija, opreme, uređaja, namještaja i pribora
* održavati čistoću i zdravstvenu ispravnost prostora, opreme, uređaja, posuđa i pribora
* predlagati jelovnik u skladu s propisanim normativima koje donosi ministarstvo nadležno za zdravstvo te odredbama drugih važećih propisa i uputa o prehrani učenika u školi - pripremati samo provjereno, tehnološki obrađeno i zdravstveno ispravno jelo i piće
* pripremati i posluživati blago začinjenu, posoljenu i zaslađenu hranu ili piće
* pravodobno dojaviti ili zatražiti izostanak s posla, opravdati izostanak - nadoknaditi učinjenu štetu.

 **MJERE ZAŠTITE ZDRAVLJA I SIGURNOSTI U ŠKOLSKOJ KUHINJI**

Članak 10.

Obveza je radnika u školskoj kuhinji provoditi:

* mjere zaštite od trovanja
* mjere zaštite od prenošenja parazita i zaraznih bolesti
* mjere zaštite od povreda
* mjere sigurnosti u školskoj kuhinji.

Članak 11. **MJERE ZAŠTITE OD TROVANJA**

U školskoj kuhinji obveza je:

* nabavljati namirnice za kuhinju samo od registriranog i provjerenog dobavljača
* provoditi HACCP standard u prometu i pripremanju hrane
* razdvojiti mesnate proizvode (piletinu i svinjetinu i sl.) u pripremi namirnica
* služiti se propisanim i odgovarajućim daskama za rezanje namirnica
* provjeriti ispravnost namirnica i prehrambenih artikala prije upotrebe
* pripremati, održavati i posluživati hranu sukladno propisima i pravilima ugostiteljske struke - održavati osobnu higijenu.

Članak 12.

U školskoj kuhinji zabranjeno je:

* držati otrov, lijek, tvar i proizvod štetan po zdravlje bez nadzora - osim ovlaštenim osobama
* unositi namirnice i prehrambene artikle, pripravke ili proizvode, bez proizvodne deklaracije i računa
* koristiti nenamjensku i neodgovarajuću dasku za rezanje namirnica.

Članak 13. Mjere zaštite od prenošenja parazita i zaraznih bolesti u školskoj kuhinji obveza je:

* održavati red, čistoću i osobnu higijenu
* obavljati redovite zdravstveno-sanitarne preglede i imati odgovarajuću ispravu – potvrdu
* presvući se u čistu radnu odjeću po dolasku na rad - prati ruke prije svakog dodira s namirnicama - namirnice odlagati na propisani način.

Članak 14.

U školskoj kuhinji zabranjeno je:

* obavljati rad bez ovjerene sanitarne iskaznice
* doći na radno mjesto bolujući od zarazne bolesti
* zanemariti pranje ruku prije dodira s namirnicama i hranom.

Članak 15. **MJERE ZAŠTITE OD POVREDA**

U školskoj kuhinji obveza je:

* pridržavati se propisanih mjera zaštite na radu
* prijaviti kvar ili propust koji onemogućava siguran rad ili je prijetnja sigurnosti na radu
* osigurati mjesto kvara, štete ili prijetnje i zabraniti pristup mjestu do dolaska ovlaštene i stručne osobe.

Članak 16.

U školskoj kuhinji zabranjeno je:

* zanemariti uputu o radu s opremom, kuhinjskim aparatima i pripravcima - raditi bez zaštitne opreme.

Članak 17. **MJERE SIGURNOSTI U ŠKOLSKOJ KUHINJI**

Obveze kuharice u školskoj kuhinji su:

* držati pod nadzorom otvoreni plamen i okolinu uz otvoreni plamen
* održavati prostor osvijetljenim i čistim, pod čistim i suhim, odnosno propisno označenim
* održavati prolaze bez zapreka
* nositi zaštitnu odjeću, obuću i pomagala
* provjeravati ispravnost ventila, slavine, utičnice i prekidače plinskih, vodovodnih i električnih uređaja
* provoditi godišnju vježbu napuštanja radnog mjesta u izvanrednoj situaciji – evakuaciju.

**ZABRANJENO U ŠKOLSKOJ KUHINJI**

Članak 18.

Zabranjeno radniku u školskoj kuhinji je:

* doći na radno mjesto bolujući od zarazne bolesti
* zanemariti obveze iz propisa o zdravstvenoj ispravnosti hrane i zaštiti zdravlja učenika
* zanemariti obveze rada na siguran način
* zanemariti sigurnost imovine
* zanemariti nadzor otvorenog plamena i propisano rukovanje plinskim i električnim uređajima
* ometati ili priječiti obavljanje nadzora ovlaštenoj osobi
* zanemariti čistoću prostora, uređaja, opreme, aparata, namještaja, posuđa i pribora za jelo
* zanemariti obavljanje nadzora ispravnosti instalirane opreme
* ulaziti u prostor obrade namirnica i pripreme hrane u prljavoj obući (u obući s ulice)
* dopustiti ulaz u školsku kuhinju drugoj osobi, posebno u prostor za obradu namirnica i pripremu hrane, osim ovlaštenoj ili službenoj osobi dok obavlja posao ili službenu dužnost
* nestručno pripremati hranu i posluživati hranu i piće
* poslužiti ili servirati vrelo jelo ili piće
* pripremati i poslužiti prezačinjenu, presoljenu i prezaslađenu hranu ili piće
* donositi i unositi zapaljiva, eksplozivna i otrovna sredstva, osim pod nadzorom ovlaštenih osoba
* konzumirati opijate, narkotike i duhanske proizvode
* oglašavati, lijepiti znakovlje, žvakaću gumu, plakate i drugo u prostor ili na opremu - kršiti pravila kućnog reda, vrijeđati i poniziti drugog
* činiti štetu
* ulaziti prljav i prljavih ruku, u prljavoj odjeći i obući

**JELOVNIK**

Članak 19.

U školskoj kuhinji hrana se priprema temeljem jelovnika, koji predlažu kuharice 5 dana unaprijed za slijedeći mjesec u dogovoru sa odborom za školsku prehranu, sukladno preporukama HZJZ-a, Normativa za prehranu učenika u osnovnoj školi (NN146/2012) i Nacionalnim smjernicama za prehranu učenika u osnovnim školama (2013).

Jelovnik se izrađuje 5 unaprijed za slijedeći mjesec uz obavezu objave na oglasnoj ploči i web stranici škole.

Izmjena jelovnika tijekom mjeseca moguća je samo iz opravdanih razloga uz prethodno odobrenje ravnatelja Škole.

Kuharice su **dužne** pridržavati se jelovnika.

**NORMATIV**

Članak 20.

 Normativ je unaprijed utvrđena vrsta i količina namirnica ili pića potrebna za pripremanje određenog jela prema propisanom receptu za jednu osobu.

 Kuharica izrađuje recept i normativ za pripremu jednog objeda s jelovnika.

 Na temelju normativa izračunava se količina potrebne robe i cijena jednog objeda.

 Normativ se sastavlja u pisanom obliku.

Članak 21.

 Kuhari su zaduženi za pripremu hrane prigodom održavanja sastanaka i drugih svečanosti u Školi.

 **NABAVA NAMIRNICA I ROBE ZA ŠKOLSKU KUHINJU**

Članak 22.

Kuharica naručuje namirnice i robu za školsku kuhinju kod ugovorenog trgovca-dobavljača.

Namirnice i roba za školsku kuhinju zaprima se i evidentira po količini, vrsti i vrijednosti.

Namirnice i roba za školsku kuhinju provjeravaju se i prikladno zbrinjavaju do uporabe.

 **PRIPREMANJE HRANE**

Članak 23.

Hrana se priprema na temelju jelovnika, normativa i recepta u količini razmjernoj broju prijavljenih obroka za određeni mjesec.

Hrana se priprema prema receptu i mjerenim količinama namirnica i dodataka namirnicama uz praćenje tehnološkog procesa pripreme hrane sukladno HACCP standardima.

Prije posluživanja hrana se provjerava kušanjem.

**PRAVO NA PREHRANU U ŠKOLSKOJ KUHINJI**

Članak 24.

Prehrana za učenike sufinancira se temeljem Odluke o kriterijima i načinu financiranja, odnosno sufinanciranja troškova prehrane za učenike osnovnih škola.

Pravo na sufinanciranu prehranu ostvaruju svi učenici koji redovito pohađaju osnovnu školu.

Pravo na sufinanciranu prehranu ostvaruje se samo za nastavne dane.

Prehrana za učenike predškole u sklopu Osnovne škole „Franjo Hanaman“ Drenovci sufinancira se na temelju odluke općine Drenovci koju općina donosi za svaku školsku godinu.

Članak 25.

Pravo na prehranu u školskoj kuhinji imaju svi učenici škole i zaposlenici Škole (samo u slučaju kada ostane hrane koju djeca nisu konzumirala nakon ručka).

**NAČIN FINANCIRANJA**

Članak 26.

Troškovi školske kuhinje podmiruju se iz prihoda koji se formiraju od:

-sredstava osnivača škole za sufinanciranje prehrane učenika u školskoj kuhinji.

- sredstva općine Drenovci za sufinanciranje prehrane učenike predškole u školskoj kuhinji.

 Članak 27.

Materijalni troškovi školske kuhinje; rad zaposlenika, struja, plin, voda, odvod, odjeća i obuća radnika u školskoj kuhinji, oprema, potrošni materijal, pregledi i ispitivanja i drugo osiguravaju se iz sredstava redovnog poslovanja Škole.

**PRAVO PRISTUPA U PROSTOR ŠKOLSKE KUHINJE**

Članak 28.

U prostore školske kuhinje može ući radnik škole (isključivo uz dozvolu ravnatelja) i osoba koja obavlja rad u školskoj kuhinji.

U prostor pripreme namirnica i termičke obrade hrane može ući samo osoba zaposlena u školskoj kuhinji.

U sve prostore školske kuhinje može ući osoba na službenoj dužnosti kada obavlja uvid i nadzor, te stručna i ovlaštena osoba u slučaju nužne ili hitne intervencije uz primjenu odgovarajućih mjera zaštite.

Za ulazak ili boravak neovlaštenih osoba u školskoj kuhinji odgovorna je kuharica.

**NADZOR RADA ŠKOLSKE KUHINJE**

 Članak 29.

Nadzor rada školske kuhinje obuhvaća uvid u:

* rad radnika školske kuhinje
* primjenu i provedbu propisa o radu školske kuhinje
* higijenu radnika školske kuhinje
* sigurnost, ispravnost i higijenu prostora školske kuhinje
* nabavu i dostavu namirnica i roba za školsku kuhinju
* kvalitetu i kvantitetu namirnica
* namjensko trošenje namirnica i robe školske kuhinje
* pripremanje i posluživanje hrane
* održavanje prostora, opreme, posuđa i pribora školske kuhinje
* razvrstavanje, evidentiranje i zbrinjavanje ostataka i otpada školske kuhinje.

Članak 30.

Nadzor u rad školske kuhinje obavljaju:

* ovlašteni radnici Zavoda za javno zdravstvo
* ovlaštene i službene osobe po službenoj dužnosti - ravnatelj škole, u rad i poslovanje školske kuhinje
* tajnik škole, u primjeni propisa i radnih odnosa
* računovodstveni voditelj , u nabavu namirnica i roba za školsku kuhinju

Članak 31.

Ovaj Pravilnik stupa na snagu danom objave na oglasnoj ploči Osnovne škole “Franjo Hanaman“.

Stupanjem na snagu ovog Pravilnika prestaju važiti odredbe Pravilnika o radu školske kuhinje iz 2017. godine.

KLASA: 007-02/24-01/6

URBROJ: 2196-68-24-6

Drenovci, 16. rujna 2024. godine

 Predsjednica Školskog odbora

Biserka Misir, dipl.učitelj

Pravilnik je objavljen na oglasnoj ploči dana 16. rujna 2024. godine i stupa na snagu dana 16. rujna 2024. godine.

 Ravnateljica Osnovne škole „Franjo Hanaman“ Drenovci

Marijana Raguž, mag.prim.educ.